作者:貫休
標題:秋居寄王相公三首
內容:禪林蟬□落，地燥可生苔。好句慵收拾，清風作麼來。餅唯餐喜悅，社已得宗雷。還似山中日，柴門更不開。松聲高似瀑，藥熟色如花。誰道全無病，時猶不在家。山童舂菽粉，園叟送銀瓜。誰訪孫弘閣，談玄到日斜。氣與非常合，常人爭得知。直須窮到底，始是出家兒。閣雀銜紅粟，鄰僧背古碑。只應王與謝，時有沃州期。